google/wiki40b huggingface dataset:
Elžbieta Gediminaitė

Biografija

Be krikšto vardo, Elžbieta manoma, turėjo Danutės ir, spėjama Danmilės vardus. 1316 m. ištekėjo už Mazovijos Plocko kunigaikščio Vaclovo. Vedybomis buvo sutvirtinta abiejų šalių politinė sąjunga: Vaclovui reikėjo Gedimino paramos kovojant dėl valdžios, Gediminui Mazovija buvo svarbi dėl ryšių su Vakarų Europa (per jos žemes kvietė svetimšalius keliauti į Lietuvą). Vedybų politinę reikšmę rodo itin didelis Elžbietos kraitis - 720 sidabrinių ir 9 auksinės monetos. Žinomiausi vaikai - Boleslovas ir Ona. 1336 m. Elžbieta tapo našle. 1337 m. ištekindama dukterį Oną už Silezijos kunigaikščio Henriko įgijo svarbią politinę atsvarą priešiškai Lenkijos karaliaus Kazimiero III Didžiojo vadovaujamai politinei sąjungai. 1361 m. priglobė brolį Kęstutį, pabėgusį iš kryžiuočių nelaisvės. Elžbieta palaidota Plocko katedroje. Danmilės vardą pirmasis paminėjo vėlyvos Mazovijos kunigaikščių genealogijos autorius, kai kurių tyrinėtojų nuomone, klaidingai perskaitęs Danutės vardą.
Švedijos Ingrija

Istorija

Rusijai pralaimėjus Livonijos karą, 1583 m. tarp Rusijos ir Švedijos pasirašyta Pliuso sutartis, kuria visa Ingrija su Jamo, Koporjės, Ivangorodo tvirtovėmis, perėjo Švedijai. Taip buvo suformuota Švedijos Ingrija, kuri gavo dominijos statusą. Tai reiškė, kad jos gubernatorius buvo tiesiogiai pavaldus karaliui.
Netrukus po to dėl teritorijos kilo dar vienas karas – Rusijos-Švedijos karas (1590-1593), po kurio 1595 m. Tjauzino sutartis pripažino Ingriją Rusijai. Švedija dar kartą atgavo kontrolę regione 1617 m. Stolbovo sutartimi ir įsitvirtino čia beveik šimtui metų. Švedų pastatyta gyvenvietė Nienas (dab. Sankt Peterburgas) tapo svarbiausiu prekybiniu miestu, o 1642 m. – ir administraciniu centru. Tačiau 1654 m. dėl nuolatinės grėsmės centras perkeltas į Narvą valdos vakariniame pakraštyje.
Kraštas buvo nusiaubtas ilgų karų, o be to, senieji vietos gyventojai provoslavai (slavai, vodai, ižorai) bėgo nuo religinio persekiojimo. 1664 m. didžiulėje teritorijoje gyveno vos 15 tūkst. gyventojų. Švedija šią valdą traktavo kaip tam tikrą buferinę zoną su Rusija ir siekė ją apgyvendinti savo kolonistais, taip platindama liuteronų tikėjimą. Pagrindiniai kolonistai buvo suomiškai kalbantys atsikėlėliai iš Karelijos ir Savonijos. XVII a. pabaigoje jie sudarė daugiau nei 70 proc. valdos gyventojų ir kartu suformavo ingermanlandų tautybę.
1703 m. Rusijos armija užėmė regioną, ir Švedija čia galutinai prarado kontrolę, o Rusija sukūrė čia Ingermanlandijos guberniją. Šis perėjimas oficialiai užtvirtintas 1721 m. Ništato taika.
Avelis Starcevas

Biografija

Gimė 1909 m. rugpjūčio 29 d. Marijampolėje. 1931 m. baigė Maskvos II valstybinį universitetą. Nuo 1935 m. TSRS rašytojų sąjungos narys. 1937-1948 m. M. Gorkio pasaulinio literatūros instituto vyresnysis mokslinis darbuotojas. Tuo pačiu metu buvo komunistinės akademijos mokslinis bendradarbis. 1946 m. tapo filologijos mokslų daktaru.
1948 m. TSRS prasidėjus antisemitinei kampanijai buvo išmestas iš darbo, suimtas, apkaltintas antisovietine propaganda ir nuteistas 10 metų lagerio. Ištremtas į šiaurinį Sibiro regioną, kur praleido 6 metus. Iš lagerio grįžo 1955 m., grįžus vėl buvo priimtas į rašytojų sąjungą. Vertė iš anglų į rusų kalbą rašytojų Edgar Allan Poe, Mark Twain, Sinclair Lewis, Ernest Hemingway kūrinius. Mirė 2005 m. liepos 15 d. Maskvoje.
Rėja Silvija

Romėnų mitologijoje Rėja Silvija (Ilija) – mitinių Romos įkūrėjų Romulo ir Remo motina.
Pagal vieną versiją ji buvo Albos Longos karaliaus Numitoro Silvijaus duktė (pagal kitą ver. anūkė) ir Enėjo palikuonė. Numitoro brolis Amulijus užėmė sostą ir nužudė Numitoro sūnus, o patį Numitorą ištrėmė. Amulijus norėjo, kad ji nesusilauktų palikuonių, kurių jis bijojo. Todėl jo valia Rėja Silvija tapo vestale, deivės Vestos dvasininke. Vestalės turėjo laikytis celibato 30 metų.
Dievas Marsas išprievartavo ją, ir ši pagimdė dvynius. Kai Amulijus tai sužinojo, liepė Rėją Silviją palaidoti gyvą (įprasta bausmė už vestalės nekaltybės priesaikos sulaužymą) ir įsakė tarnams užmušti dvynius, tačiau tarnai pasigailėjo berniukų ir paleido Tiberino upe pasroviui. Upės dievas Tiberinas rado dvynius ir atidavė vilkei Lupai (Akai Larencijai) išauginti mažylius. Vėliau Tiberinas išlaisvino ir vedė Rėją Silviją. Romulas ir Remas nuvertė Amulijų ir sugrąžino į Alba Longos valdžią Numitorą.
FK Balkan Skopje

Istorija

Klubo ištakos siekia 1921 m.
Marža

Marža (angl. Margin, nuo pranc. Marge – paraštė) – terminas, naudojamas prekyboje, biržose, draudime ir bankuose. Nurodo skirtumą tarp prekių, vertybinių popierių, pinigų, palūkanų ir kitų rodiklių kainų.
Маrža – skirtumas tarp kainos ir savikainos.
Gali būti nurodoma absoliučiais dydžiais, kaip pinigais (eurais), taip ir nuošimčiu, kaip savikainos ir kainos santykis.
Marija Rudienė

Biografija

Vaikystę praleido Vestvilyje, vėliau šeima persikėlė į Čikagą. Mokėsi Šv. Kazimiero mergaičių akademijoje, baigė De Paul universitetą. Mokytojavo. Aktyviai dalyvavo visuomeniniame gyvenime. Marija buvo Čikagos moterų klubo sekretorė (vėliau pirmininkė), BALF'o direktorė ir jo centro valdybos pirmininkė. Organizavo Čikagos lituanistinės aukštesniosios mokyklos mokinių motinų klubą, dalyvavo Lietuvos vyčių organizacijoje, Lietuvių moterų klube, Šv. Kazimiero seselių rėmėjų draugijoje, Romos katalikų federacijoje, rūpinosi lietuviškų mokyklų išlaikymu. Ji daug metų vadovavo tarptautinei šalpos organizacijai CARE ir lietuviškai radijo programai.
1936 metais ištekėjo už Antano Rudžio. M. ir A. Rudžiai materialiai rėmė Lietuvių senelių prieglaudą, Šv. Kryžiaus ligoninę, Jaunimo, Draugo ir Marijonų namus, finansavo lietuviškų vadovėlių leidimą. Šeimos lėšomis išleistos „Baltijos valstybių užgrobimo byla“, „Pirmas Lietuvos Statutas“ ir kitos knygos. Rudžiai įsteigė vardines stipendijas studijuojantiesiems Lietuvos Statutą ir LDK istoriją. Svari jų pagalba organizuojant siuntas po Antrojo pasaulinio karo lietuviams pabėgeliams Vokietijoje, tremtiniams Sibire ir vargstantiems Lietuvoje. Abu finansiškai padėjo Lietuvos bažnyčioms, jų dėka iškilo Palaimintojo Jurgio Matulaičio bažnyčia lietuviškame Vidugirių kaime Lenkijoje. Rudžiai dalyvavo ir kitų, nelietuviškų JAV organizacijų veikloje.
1954 m. A. Rudis iš arkivyskupo Skvirecko gavo pavedimą saugoti Popiežiaus Pijaus XII bulę apie šv. Kazimiero paskelbimą Lietuvos jaunimo globėju. Bulę Rudžiai atvežė į Vilnių ir 2001 m. Arkikatedroje perdavė kardinolui A. J. Bačkiui.
Rytis Tilvytis

Biografija

1952 m. baigė Vilniaus A. Vienuolio berniukų gimnaziją. 1957 m. Vilniaus universitete baigė žurnalistiką.
Nuo 1956 m. žurnalo „Šluota“ literatūrinis darbuotojas, skyriaus vedėjas, vyriausiojo redaktoriaus pavaduotojas, 1990 m. – vyriausias redaktorius. Humoro ir satyros kūrinius spausdino žurnale, vėliau laikraštyje „Šluota“, kituose šalies periodiniuose leidiniuose, knygose, rinkiniuose.
Raudis

Istorija

Raudis (Rawde) minimas XIV a. Kryžiuočių karo kelių į Lietuvą aprašymuose.
Patanio karalystė

Pattani karalystė

XIII a. Langkasukoje priimtas islamas ir ji pakeitė vardą į Pattani. Ši karalystė paveldėjo Langasukos teritorijas ir buvo išsidėsčiusi rytinėse Kra sąsmaukos pakrantėse (užėmė dabartines Tailando Pattani, Yala, Narathiwat provincijas bei Malaizijos Kelantano ir iš dalies Terengganu valstijas). Jos sostinė buvo dabartiniame Kurse mieste. Kaimyninės valstybės buvo Kedaho sultonatas vakaruose ir Nakhon si Thammarat šiaurėje. Pietuose XV a susikūrė Melakos sultonatas.
Atskirais laikotarpiais nuo XVI a Pattani mokėjo duoklę Tailandui, būdama jo vasale. Tačiau XVII a valstybė išgyveno didžiausią klestėjimą, nes vertėsi prekyba su Kinija, Indija, Riūkiū karalyste, Vakarų šalimis. Tuo metu valdė žymios moterys valdovės.
XVIII a ji labai nusilpo, nuo jos atskilo Terenganu ir Kelantano sultonatai, vėliau prijungti prie Britų Malajos. Likusios Pattani teritorijos XIX a pradžioje absorbuotos Tailando (formaliai aneksija įvyko 1902 m.). 1909 m. britų-Siamo sutartimi britai galutinai pripažino Pattani padalijimą: Terenganu ir Kelantanas atiteko Jungtinei Karalystei, o šiaurinės sritys – Siamui. Siamo sudėtyje jos sudarė atskirą administracinį vienetą monthon, o 1933 m. padalintos į tris aministracinius vienetus: Pattani, Yala ir Narathiwat.

Separatizmas

Buvusios Pattani teritorijos Tailando sudėtyje išlaikė malajų tapatybę, kalbą ir islamo religiją. Nuo 1930 m nepaisant Tailando mėginimų užgniaužti, čia buvo vykdomi separatistiniai išpuoliai, siekiantys atkurti Pattani karalystę. Ypač pattani viltys sustiprėjo per Antrąjį pasaulinį karą, kuomet Tengku Mahmud Mahyuddin vadovaujami sukilėliai tikėjosi britų pagalbos. Pasibaigus karui britai nepalaikė jų siekių, ir Pattani liko Tailando sudėtyje.
Po karo dėl ypač kietos Tailando politikos Pattani rezistencija buvo užgniaužta. Ji atgimė 1980 m., o sustiprinta buvo 1990, plintant įvairioms islamo idėjoms. XXI a pradžioje prasidėjo teroristiniai išpuoliai, dar labiau suintensyvėję 2004 m.
Turtuolis, vargšas...(filmas)

Turtuolis, vargšas… – 1984 m. Lietuvos kino studijoje pagal Irvino Šo romaną sukurtas keturių serijų filmas apie vokiečių emigranto šeimos gyvenimą JAV nuo 1945 m. iki šių dienų.
Ventrue

Ventrue yra fiktyvus vampyrų klanas White Wolf kompanijos vaidmenų žaidimuose Vampire: The Masquerade ir Vampire: The Dark Ages.
Ventrue yra vieni iš Camarillos sektos įkūrėjų ir jos lyderiai. Viduramžiais tai buvo karių ir riterių klanas, šiais laikais daugiau užsiima verslu ir yra organizuotas korporacijos pavyzdžiu.
Klano silpnybė – jo vampyrai gali gerti tik tam tikros žmonių grupės kraują, pavyzdžiui, tik anglosaksų; arba tik krikščionių. Patys klano nariai tai laiko ne silpnybe, o tik išskirtinio skonio demonstravimu.
Klano disciplinos – dominate, fortitude ir presence.
Ventrue taip pat garsėja savo nušlifuotomis manieromis, milžiniškais turtais ir politinėmis intrigomis. Neskaitant Sabbato, šis klanas nuo seno nesutaria su Brujah vampyrais – fiktyvioje žaidimo istorijoje Brujah valdė Kartaginą, o romėnų Ventrue buvo atsakingi už jos sugriovimą.
Klano antitribu priklauso Sabbatui.
Plaškių valsčius

Plaškių valsčius buvo Mažojoje Lietuvoje. Centras – Plaškiai.
Bogdanas I

Biografija

Kilęs iš Maramurešo, kur paveldėjo didelę kunigaikštystę iš 22 kaimų. Vengrijos karaliaus buvo paskirtas Maramurešo vaivada. Po kivirčų su Vengrijos karaliumi Lajošu užėmė Moldavijos kunigaikštystę, nuvertė nuo sosto Dragošo anūką Balką ir sukilo prieš Vengrijos karalių. 1365 metais Vengrijos karalius buvo priverstas pripažinti Moldavijos kunigaikštystės nepriklausomybę.
Jo sūnus Lackas buvo Moldavijos kunigaikštystės vaivada 1368−1375 metais.
Dalia Grigaliūnienė

Biografija

1983 m. baigė Tytuvėnų tarybinį ūkį technikumą, agronomė, 2004 m. baigė Šiaulių universitetą, socialinė pedagogė.
2004–2008 m. Seimo nario Gintauto Mikolaičio padėdėja. Nuo 2010 m. Techninės pagalbos neįgaliesiems centro prie SADM Panevėžio skyriaus vedėja.
Lietuvos socialdemokratų partijos Raseinių rajono skyriaus narė, 2003–2008 m. skyriaus atsakingoji sekretorė. Nuo 2010 m. partijos Tvarka ir teisingumas Panevėžio miesto skyriaus narė.
2007–2011 m. Raseinių rajono savivaldybės tarybos narė. Nuo 2011 m. Panevėžio miesto savivaldybės tarybos narė. 
Labdaros ir paramos fondo „Bičiuliai ir kiti“ sekretorė.
Sutuoktinis Vilius, vaikai Justė, Simonas.
Katalikiškoji akademinė užsieniečių tarnyba

Vadovybė

KAAD institucijos - Visuotinis narių susirininkimas, Valdyba, Prezidentas, Akademinė taryba (renkama stipendininkų). Valdybą sudaro valdybos pirmininkas (šiuo metu - kun. dr. Wilhelm Gegenfurtner), KAAD Prezidentas (prof. Josef Reiter) bei fondo Renovabis vykdantysis direktorius (dr. Gerhard Albert). KAAD administraciją sudaro KAAD generalinis sekretorius (dr. Herrmann Weber), biuras (vok. Geschäftsstelle) Bonoje, regionų referentai (iš viso 5), Patariamosios dvasininkų tarybos. KAAD biure dirba 25 darbuotojai.

KAAD partneriai užsienyje, Lietuvoje

Pirminę atranką, paraiškų peržiūrą iš stipendijų programos pretendentų atlieka KAAD partneriai. Jie rengia atrankos pokalbius, teikia informaciją apie stipendijas, konsultuoja. KAAD partnerė organizacija (KAAD-Partnerkomitee) Lietuvoje - Vilniaus universiteto Religijos studijų ir tyrimų centras (VU Centrinių rūmų 104 kab., Universiteto 9/1, LT-01513, Vilnius). Kontaktinis asmuo - prof. dr. Tomas Sodeika, VU RSTC dėstytojas.
Carmarthen Town AFC

Istorija

Klubas įkurtas 1948 m. Žaidžia elito divizione.
Kakadu sala (Sidnėjus)

Paveldas

Nuo 2010 m. Kakadu sala su išlikusiais kalėjimo statiniais paskelbta UNESCO paveldo objektu – vienu iš vienuolikos Australijos nuteistųjų kolonijų, kurias įsteigė Britanijos imperija.
Nuo 1839 iki 1869 m. Kakadu sala veikė kaip nuteistųjų bausmės vykdymo įstaiga, kolonija, pirmiausia kaip antrinių bausmių vieta nuteistiesiems, kurie pakartotinai nusikalto kitose kolonijose. Pirmaisiais saloje buvo uždaryti atsiųsti nuteistieji iš Norfolko salos kolonijos. Teritorijoje iškilo būtini gyvenami ir gamybiniai statiniai per keletą metų. Viena iš pirmųjų kalinių  veiklų buvo grūdų kasimas požeminių grūdų saugyklose – silosuose. Karališkojo jūrų laivyno laivų aptarnavimui  1857 m. saloje buvo pastatytas „Fitzroy“ dokas, kuris tapo pagrindine vyriausybės laivų statykla  Australijoje ir veikė iki 1991 m. Pirmąjį iš dviejų sausųjų dokų statė nuteistieji iš kolonijos. 
1869 m. kaliniai buvo perkelti iš salos į Darlinghurstą, o kalėjimo pastatuose  1871 m. įsikūrė mergaičių profesinė mokykla, veikusi iki 1888 m. Kaliniai vėl buvo grąžinti į salą, o kalėjimo funkcija tęsėsi iki maždaug 1909 m.

Kultūra, poilsis

Su sala vyksta susisiekimas keltais, ji yra populiari miestiečių poilsio ir stovyklavimo, ekskursijų vieta, nuolat vyksta kultūriniai renginiai ir meno instaliacijos. Įrengta stovyklavietė (palapinių kempingas) per metus pritraukia apie 20 000 lankytojų ir yra populiari vieta stebint garsiuosius Sidnėjaus naujametinius fejerverkus. Poilsiautojams apsistoti taip pat siūlomi penki renovuoti namai ir apartamentai su vaizdu į uostą ir miestą.
Pagavėniai

Aplinkinės gyvenvietės

Auliai – 2,8 km
BIRŽAI – 10 km
Gavėnai – 1,6 km
Sidabriškiai – 1,5 km
Geidžiūnai – 3,7 km
Higiena

Higiena – mokslas apie žmogaus veiksmų sistemą švarai palaikyti ir sveikatai apsaugoti.
Asmeninė higiena apima kūno, drabužių ir avalynės priežiūrą, buitines bei aplinkos sąlygas ir nustato normas padedančias išsaugoti sveikatą ir sudaryti higieninio elgesio įpročius. Kūno higiena išskiriama į odos, dantų, plaukų, lytinių organų, atskirų kūno dalių. Kiekvienas kūno higienos objektas turi savo išskirtinę higienos sistemą. Populiariausios higienos priemonės yra vanduo, muilas, cheminės priemonės (losjonai, kremai ir t. t.).
Žmogaus higienos normų palaikymas apsaugo nuo įvairių ligų atsiradimo ir plitimo.
Higiena naudojama ir pramonėje bei masiškoje maisto gamyboje. Higiena padeda apsaugoti nuo alergijų, svetimkūnių maiste, infekcijų ir virusų plitimo.
Vladas Bakūnas (1908)

Biografija

Mokėsi Lukšiuose, Šakiuose, Vilkaviškyje ir Klaipėdoje. Nuo 1927 m. Klaipėdos krašto Šaulių rinktinės štabo raštvedys, 1935 m. – Klaipėdos krašto gubernatūros valdininkas, 1939–1940 m. – Lietuvos generalinio konsulato Klaipėdoje sekretorius. Nuo 1926 m. bendradarbiavo leidiniuose „Lietuvos keleivis“, „Vakarai“, „Lietuvos aidas“, „Karys“, „Trimitas“, agentūroje ELTA ir Klaipėdos radiofone. 1938–1939 m. redagavo pirmąjį Lietuvos jūrininkystės žurnalą „Jūra“. 
Nacių okupacijos metu bendradarbiavo pogrindžio leidinyje Laisvės kovotojas.
1944 m. pasitraukė į Vokietiją. 1945 m. Zalfelde įkūrė lietuvių tremtinių bendruomenės komitetą, jo pirmininkas. Dirbo karo pabėgėlių globos tarptautinėse organizacijose (UNRRA ir IRO). 1949 m. persikėlė į JAV. 1952 m. įkūrė JAV lietuvių bendruomenės Vakarų apygardą. Bendradarbiavo JAV lietuvių laikraščiuose „Dirva“, „Naujienos“, „Vienybė“, „Lietuvių balsas“.
Sakykla

Sakykla – krikščioniškose bažnyčiose aukščiau įtaisyta vieta, iš kurios tikintiesiems sakomas pamokslas. Ji užtikrina sąlygas Dievo žodžio skelbimui ir priėmimui. Katalikų bažnyčiose paprastai būna pritvirtina prie kolonos ar sienos. Kitose bažnyčiose ji pastatoma ir centrinėje statinio dalyje. Kunigas yra geriau matomas, jo gestai ir kūno kalba yra lengviau pastebimi ir perprantami. Be to, kunigas stovi sakykloje, kuri yra įrengta tarp tikinčiųjų, todėl jis yra arčiau žmonių.
Kunigas, stovintis sakykloje ir aiškinantis Dievo žodį, elgiasi panašiai kaip Jėzus, patriarchai, pranašai, apaštalai. Šventajame Rašte rašoma, kad jie irgi užsilipdavo aukščiau, kad būtų matomi ir girdimi miniai, kuriai kalbėdavo. Daugumoje bažnyčių sakykla pastatyta kairėje.
Daugelis sakyklų būna papuoštos. Tai gali būti keturių evangelistų ir Bažnyčios mokytojų bareljefai, kartais – keturi simboliai: angelas, liūtas, jautis ir erelis, dažnai jie būna sparnuoti. Šie ženklai nurodo Evangelijas ir tuos, kurie jas parašė: šv. Matą, šv. Morkų, šv. Luką ir šv. Joną. Sakyklos viršuje dažnai būna pavaizduotas balandis – Šv. Dvasios simbolis. Kartais virš sakyklos būna pastatyta Kristaus mokytojo statulėlė. Tai skirta priminti, kad iš sakyklos kalbantis kunigas moko paties Dievo vardu. Jo mokymas yra ne nuo savęs, bet nuo Išganytojo.
Lietuvos fotomėgėjų sąjunga

Lietuvos fotomėgejų sąjunga, Lietuvos foto mėgėjų sąjunga, nuo 1936 m. Lietuvos foto mėgėjų draugija – Lietuvos fotografijos entuziastus būrusi organizacija, 1933–1940 m. veikusi Kaune.
Naujojo Orleano Pelicans

Istorija

1987 m. NBA vadovybė nutarė išplėsti lygą keturiomis komandomis. Viena iš jų atiteko Šarlotės miestui Šiaurės Karolinoje, kita – Majamiui Floridoje, ir abi šios komandos įsijungė į 1988-89 sezoną. Mineapolio ir Orlando komandos pradėjo sezoną kitais metais (1989-90). Komandos pasirinktas pavadinimas (Šarlotės „Spirit“) netenkino žiūrovų. Tačiau vos tik prasidėjus sezonui komandos pavadinimas buvo pakeistas. Šarlotės „Hornets“ pirmas rungtynes sužaidė 1988 m. spalio mėn. Komandai gavus naująjį savininką, po 2012/2013 m. sezono komandos pavadinimas buvo pakeistas į Naujojo Orleano „Pelicans“.

Šlovės muziejaus nariai

Nėra
Vytas Jonas Šapola

Biografija

1952–1963 m. mokėsi Alantos vidurinėje mokykloje. 1971 m. baigė Lietuvos žemės ūkio akademiją, ekonomistas.
1971–1978 m. „Lenino keliu“ kolūkio ekonomistas, vyr. ekonomistas, 1978–1983 m. Leonpolio paukštininkystės tarybinio ūkio direktoriaus pavaduotojas gamybai, 1983–1987 m. „Žiburio“ kolūkio vadovas, 1987–1993 m. Leonpolio valstybinės žemės ūkio įmonės direktoriaus pavaduotojas, vyr. ekonomistas. Nuo 1993 m. Ukmergės darbo biržos direktorius.
Nuo 1990 m. Lietuvos demokratinės darbo partijos narys, Ukmergės rajono tarybos ir valdybos narys, nuo 2001 m. Lietuvos socialdemokratų partijos Ukmergės rajono skyriaus narys.
1990–1995 m. Ukmergės rajono tarybos deputatas, 1995–2000 m. Ukmergės rajono savivaldybės tarybos narys (LDDP sąraše).
Žmona Irena, sūnus Mindaugas, duktė Karolina.
Oops!... I Did It Again World Tour

Istorija

Scena turui „Oops“ buvo beveik identiška „Crazy 2K Tour“ turo scenai. Tačiau, šiame ture buvo dar keletas platformų, liftų, daugiau pirotechnikos ir „disko kamuolys“, ant kurio Spears pradėjo savo pasirodymą. Spears turėjo koncertuoti „Hollywood Bowl“ arenoje Holivude, prieš pasirodant „Inglewood’s Forum“. Kai Denveryje atšaukė koncertą dėl arenos „Red Rocks Amphitheatre“, nes joje netilpo dekoracijos, ta pati problema ištiko ir „Bowl“ arenoje. Todėl visi, nusipirkę bilietą į „Bowl“ areną, buvo perkelti į „Great Western Forum“ areną.

Transliacijos

Nors nebuvo išleistas oficialus turo DVD ir VHS, trys televizijos parodė žiūrovams šį turą. Šiaurės Amerikoje pavadinimu „There’s No Place Like Home“ buvo parodytas Spears koncertas iš „Louisiana Superdome“ arenos Naujame Orleane per FOX Network. Europoje parodytas koncertas pavadinimu „Britney Spears Live in London“ nufilmuotas „Wembley Arena“ arenoje Londone. Pietų Amerikoje pavadinimu „Britney Spears Live from Rock in Rio Brazil“ koncertas pasirodė per brazilų televiziją „Globosat“, o paskui ir per „DirecTV“.
Disney Infinity

Disney Infinity – 2013−2015 m. JAV „Disney“ kompanijos leisti nuotykių kompiuteriniai žaidimai, susieti su žaislų figūrėlėmis, kurios vaizdavo „Disney“, „Pixar“ ir „Marvel“ vaidybinių ir animacinių filmų herojus.

Apie „Disney Infinity“

„Disney Infinity“ pirmą kartą išleistas 2013 m. Principiniais žaidimo kūrėjais buvo „Avalanche Software“ studija, leidėjai − „Disney Interactive Studios“. Žaidimo diskas buvo parduodamas kartu su trimis žaislų figūrėlėmis ir pagrindu power base, kuris komunikavo su žaidimų platforma per USB jungtį. Pagrindas turėjo dvi vietas žaislų figūrėlėms ir vieną heksagonalią „galios diskams“ (power disc). Įstačius žaislo figūrėlę į stovą, jos kompiuterinis modelis buvo sukuriamas kompiuterinio žaidimo erdvėje ir jį žaidėjas galėjo valdyti kaip savą herojų. Su power disc kortelėmis žaidimui buvo suteikiama įvairių papildomų savybių, objektų. „Disney Infinity“ savo esme buvo panašus į kiek anksčiau pradėtus leisti „Skylanders“ žaidimus. Play Set režimu žaidėjai vykdė įprastas nuotykių misijas. Specialiu Toy Box režimu žaidėjai galėjo laisvai komponuoti žaidimo elementus ir taip sukurti savo nuotykių lygį, kuriuo galėjo dalintis su kitais žaidėjais.
Pirmojo serijos žaidimo tema buvo labiau orientuota į filmų seriją „Karibų piratai“. Papildomai buvo pardavinėjami žaislų komplektai, vaizdavusieji herojus iš filmų „Nerealieji“, „Žaislų istorija“, „Ratai“ ir kt.
2014 m. buvo išleista sekanti žaidimo versija „Disney Infinity 2.0“, susieta su „Marvel“ franšizių „Keršytojai“, „Žmogus voras“, „Galaktikos sergėtojai“ ir kt. herojų žaislų figūrėlėmis.
2015 m. buvo išleista „Disney Infinity 3.0“ versija, daugiausiai susieta su „Žvaigždžių karų“ franšizės herojų žaislų figūrėlėmis. Skirtingų žaidimo versijų figūrėlių nebuvo galima naudoti − žaislo figūrėlė, išleista tam tikrai žaidimo versijai, veikė tik su ta versija.
2016 m. kovo 10 d. „Disney“ pranešė, kad nutraukia savo kompiuterinių žaidimų padalinio veiklą, uždaro „Avalanche Software“ studiją, atitinkamai nutraukta „Disney Infinity“ žaidimų leidyba.
Mordechai Pogramansky

Biografija

Gimė 1904 m. Tauragėje. Būdamas 14 metų buvo pakviestas rabino Eliyohu Lopian mokytis į Kelmės ješivą. Po dvejų metų Talmudo studijų išvyko toliau mokytis į Telšių ješivą. Būdamas pakankamai jaunas išgarsėjo tarp Lietuvos žydų savo erudicija ir Toros žiniomis. Savo žiniomis stebino ir vyresnius Lietuvos rabinus Joselį Kaganeumaną ir Chaimą Blochą su kuriais pradėjo artimai bendrauti. Baigęs mokslus keliavo po Lietuvą ir mokino jaunesnius studentus.
1937 m. išvyko į Belgiją, kur tapo Heidės miestelio rabinu, tačiau prieš prasidedant II pasauliniam karui trumpam grįžo į Lietuvą, bet šalį okupavus naciams pasislėpė Kauno gete. Gete gyveno niekur nesiregistruodamas ir besislapstydamas, taip pat paslapčia organizavo Toros ir Talmudo studijas. Visą geto egzistavimo laiką išbuvo nesusektas ir sugebėjo pabėgti per 1944 m. liepos 8 d. geto likvidaciją. 1945 m. M. Pogramanskis paslapčia pabėgo į Lenkiją, o iš ten paslapčia nuvežtas į Čekoslovakiją iš kurios jam pavyko pabėgti į Vakarų Europą ir atsidurti Prancūzijoje Bailio miestelyje. Šiame miestelyje veikusioje ješivoje vykdė Toros ir Talmudo studijas. Po kiek laiko Eks le Beno miestelyje susituokė ir išvyko dirbti į Versalį, tačiau stipriai susirgo ir buvo priverstas nutraukti darbus. Mirė nuo skrandžio vėžio vienoje iš Šveicarijos ligoninių 1949 metais. Palaikai pervežti į Izraelį ir palaidoti Bene Berako miesto kapinėse.
Londono tarptautinė vyno pirklių birža

Londono tarptautinė vyno pirklių birža (angl. London International Vintners Exchange, Liv-ex) – virtuali vyno birža, kuri buvo įsteigta 1999 m. Londone. Liv-ex biržoje galima įsigyti labiausiai vertinamų pasaulyje vynų, tačiau kitaip negu vyno aukcionuose čia negalima rasti rečiausių ir brangiausių pasaulio vynų. Didžioji dauguma sandorių Liv-ex biržoje yra sudaromi dėl prancūziško vyno, pagaminto Bordo, Burgundijos, Šampanės ir Ronos slėnio vyndarystės regionuose. Čia taip pat yra prekiaujama geriausiais itališkais, vokiškais, ispaniškais, portugališkais ir naujojo pasaulio vynais. Be to, Liv-ex apskaičiuoja ir publikuoja visuotinai pripažintą „Liv-ex Fine Wine 100 Index“ indeksą, kuris nurodo šimto geriausių pasaulio vynų kainas.